
‏י"ד סיון תשע"ח
‏28 מאי 2018

לכבוד 



שלום רב,



הנדון: בקשה לקבלת מידע מכוח חוק חופש המידע, תשנ"ח 1998 – 
בדיקות של משאבות דלק
סימוכין: בקשתך למידע מיום 9.4.18
ביום 3.5.18, העביר משרדנו – הכלכלה והתעשייה, את התייחסותו לבקשת המידע שהוגשה על ידך, כמופיע בסימוכין למכתב זה. 
לבקשתך, להלן השלמת התייחסותנו לסע' 2 בבקשת המידע, בהתאם למענה שהתקבל על ידי המפקח על מידות ומשקלות במשרדנו:
1. האגף למשקלות ומידות בודק את כל תחנות הדלק הציבוריות הרשומות שקיבלו את אישור מנהל הדלק והגז. 
2. בשנת 2017 נבדקו כ -514 תחנות דלק.
3. הבדיקה בכל תחנת דלק מתבצעת על כלל פיות הדלק בתחנה. 
4. אין משמעות למונח "תחנה שנכשלה" בבדיקה: יכול להיות מצב בו פיה אחת או יותר, מכלל פיות הקיימות בתחנה, אינה עומדת בסטייה המותרת.
5. הסטייה הלא מותרת יכולה להיות הן לפלוס והן למינוס ומבחינת האגף, אין הבדל אם הסטייה היא לרעת הצרכן או לטובתו - המכשיר צריך להיות מדויק. 
6. פיה כזו, באופן רגיל, אם אין בעיה מיוחדת, תתוקן ותכוונן במקום, תיבדק שנית על ידי האגף ותקבל אישור אימות דיוק כפיה תקינה. 
7. פיה שלא ניתן לכוונה תינעל ותיאסר לשימוש עד לתיקונה המלא ואז יגיעו מפקחי האגף למשקלות ומידות, יבדקו את הפיה ויתנו לה תעודת אישור אימות דיוק - באם תימצא תקינה.
8. המפקח על מידות ומשקלות מבקש לציין כי מדובר במכשירי מדידה בהם מנגנונים ורכיבים שעובדים וטבעי כי יכול וייווצרו שינויים במנגנון. אין להסיק מכך כי מדובר בשינויים בזדון, הואיל והחותמות המקוריות של היחידה ממדידה קודמת עדיין קיימות ושלמות על מנגנון הכיול.
9. האגף למשקלות ומידות נמצא כעת בפיילוט לביצוע אכיפה פלילית, בין היתר בכל הנוגע לשינוי ללא הרשאה של מנגנון הכיול של פיות הדלק, ואם עולה חשד כי בוצעו שינויים לא מורשים, יועבר האירוע לבדיקה ולחקירה.
שמחנו לעמוד לרשותך. 
באם יידרש מידע בנושאים הרלוונטיים לתחומי אחריותו של משרד הכלכלה והתעשייה, אשמח להיות לך לעזר גם בעתיד.

בברכה
יוסי זולפן,

  הממונה על חוק חופש המידע
   משרד הכלכלה והתעשייה















העתק: עו"ד מורן הרשקוביץ, הלשכה המשפטית
עו"ד אמל כולאב, הלשכה המשפטית
משרד הכלכלה והתעשייה
בניין ג'נרי, רחוב בנק ישראל 5, קריית הממשלה, ת"ד 3166, ירושלים 9103101

